Sanassaan pysyvä
Katri kaunis lausui näin:
 ”Sua en siedä silmissäin.
 Koskaan luota sinuun en!
 Kuule sana viimeinen:

 ”Pihlaja pihalla on;
 Sulle suon mä suutelon,
 Mansikoit’ kun oksat sen
 Kantavat, mut ennen en.”

 ”Tyttöin päätöksistä viis!”
 Mietti Antti, lähti siis
 Illan tullen Katrin luo:
 ”Totta tyttö muiskun suo!”

 Kartanolla Katri on.
 Mitä toimii vallaton?
 Mansikoita pihlajaan
 Tyttö sitoo toimissaan.